নিজস্ব প্রতিনিধি: পান থেকে চুন খসলেই স্ত্রী-র উপর চলত  অকথ্য অত্যাচার। চরম নির্যাতনের শিকার হতে হত ছেলে ও মেয়কেও। কাঠগড়ায় প্রাক্তন ডব্লিউবিসিএস অফিসার। এবার রুখে দাঁড়ালেন তাঁরই মেয়েই। প্রকাশ্যে এল উচ্চবিত্ত সম্ভ্রান্ত পরিবারের গার্হস্থ্য হিংসার কথা। অভিযুক্ত সুভাষচন্দ্র সাহা কোচবিহারের ডেপুটি ম্যাজিস্ট্রেট ছিলেন। বর্তমানে রাজারহাটের নারায়ণপুরের বাসিন্দা তিনি। অবসরের পর স্ত্রী, ছেলেমেয়েকে নিয়ে রাজারহাটেই থাকেন তিনি। অভিযোগ, দীর্ঘদিন ধরেই পরিবারের সদস্যদের ওপর শারীরিক ও মানসিক অত্যাচার করতেন। স্ত্রীকে মাঝেমধ্যেই মারধর করতেন বলে অভিযোগ। কিছুদিন আগে মেরে স্ত্রীয়ের হাত ভেঙে দেওয়ার অভিযোগ ওঠে তাঁর বিরুদ্ধে। প্রতিবাদ করলে ছেলেমেয়েকেও মারধর করতেন তিনি। এর আগে সোশ্যাল মিডিয়ার বাবার অত্যাচারের বিরুদ্ধে সরব হন মেয়ে। বিমানবন্দর থানায় অভিযোগও দায়ের করেন। কিন্তু পুলিস সেসময় কোনও ব্যবস্থা নেয়নি বলে অভিযোগ। সম্প্রতি অত্যাচারের সীমা ছাড়িয়ে যাওয়ায় ফের সরব হন প্রাক্তন ডেপুটি ম্যাজিস্ট্রেটের মেয়ে। ফের পুলিস প্রশাসনের দ্বারস্থ হয়েছেন তিনি। ঘটনার পর থেকে পলাতক অভিযুক্ত সুভাষচন্দ্র সাহা।